Borneo (Indonesies: Kalimantan, Maleis: Borneo), die wêreld se derde grootste eiland, ná Groenland en Nieu-Guinee, beslaan 'n oppervlakte van 743 330 km² en word begrens deur die Suid-Sjinese See in die noordweste, die Sulusee in die noordooste, die Celebessee in die ooste en die Javasee in die suide. Borneo is die grootste en mees noordelike van die vier Groot Sunda-eilande asook die grootste eiland van Asië. Dit is in die noorde van Java, in die noordooste van Sumatra, in die ooste van die Maleise Skiereiland, in die suidweste van die Filippyne en in die noordweste van Sulawesi langs die ewenaar geleë. In die suidweste verbind die Karimata-straat die Javasee met die Suid-Sjinese See en in die suidooste verbind die Makassar-straat die Celebessee met die Javasee.
Die grootste deel van Borneo se kus langs die Suid-Sjinese See vorm die oostelike deel van Maleisië met die klein eksklawe Broenei tussenin, terwyl die oorblywende deel van dié eiland tot die eilandnasie Indonesië behoort. Dié eiland is op die aardbol net teenoor die Amasonerivier se reënwoud geleë en vorm dus die antipode. Borneo is veral bekend vir een van die wêreld se oudste reënwoude. Dié eiland se langste rivier is die Kapuas wat in Sentraal-Borneo net suid van die grens tot Maleisië in die provinsie Wes-Kalimantan ontspring, in 'n suidwestelike rigting vloei en by Pontianak in die Karimata-straat uitmond.
↑ (en) “Borneo”. Encyclopædia Britannica. URL besoek op 4 Augustus 2017.
↑ (en) Eugene Linden (17 Maart 2011). The Ragged Edge of the World: Encounters at the Frontier Where Modernity, Wildlands and Indigenous Peoples Meet. Penguin Publishing Group. p. 30–. ISBN 978-1-101-47613-0.
↑ (en) “Malaysia: Federal States, Territories, Major Cities & Conurbations – Statistics & Maps on City Population”. Citypopulation.de. URL besoek op 25 Julie 2011.
↑ (de) “Indonesia (Urban Municipality Population): Provinces, Cities & Municipalities – Statistics & Maps on City Population”. Citypopulation.de. URL besoek op 25 Julie 2011.
↑ (de) “Brunei: Districts, Major Cities, Towns & Agglomeration – Statistics & Maps on City Population”. Citypopulation.de. URL besoek op 25 Julie 2011.
(en) Toerismeïnligting oor Borneo op Wikivoyage
Ontsluit van "https://af.wikipedia.org/w/index.php?title=Borneo&oldid=1587527"
Die bladsy is laas op 21 Augustus 2017 om 21:05 bygewerk.